Әниләр гомерен кыскарта-кыскарта гөнаһка чумып дан-дәрәҗәгә ирешү дөресме?

	Телевизордан картайган көнендә видеоблогерга әйләнгән бер ханым сөйли: “Миңа видеосюжетлар төшерүе, анда роль уйнавы бер дә кыен түгел, чөнки актерлык сәләтем кечкенәдән бар, мәктәпне тәмамлаганда да иң зур хыялым актриса булу иде. Ләкин әниләр бу һөнәрне алуыма каршы төштеләр, артист була алмадым. Менә хәзер инстаграмда, тик-токта минем роликларны миллионнар карый”, – ди.
 Бик күп очракта әти-әниләр балага һөнәрне үзләре сайлыйлар бит. Нәтиҗәсе һәрвакыт уңай булмый шул. Кайберәүләр гомерен яратмаган эштә үткәрә. Талант та, сәләт тә югала яки үзешчәнлек дәрәҗәсендә кала. Ә менә талантлар юкта сәхнә һич кенә дә буш тормаганын беләбез. Бу ханымны караганда башта гаҗәпләндем. Гадәттә, әти-әниләр баласының сәләте бармы-юкмы, аны йә артист, йә хоккейчы итәргә азапланалар бит, ник моныкылар каршы төште икән? Әй, алай дисәң, моннан дүрт дистә ел элек үзем дә авызны ачып караган идем ул турыда. Бик тиз ябып куйдылар әтиләр: “Кыз бала гармун уйнамый!” 
	Раушания ШӘЯХМӘТОВА	
Татарстан яшьләре

	№ --- | 04.05.2021	


